ሰንደቅ ዓላማ ፍቅርና ዜግነት የሚገለፅበት እንጂ የፖለቲካ መሳሪያ መሆን የለበትም- ፕሬዚዳንት ሳህለወርቅ
ሰንደቅ ዓላማ ፍቅርና ዜግነት የሚገለፅበት እንጂ የፖለቲካ መሳሪያ መሆን እንደሌለበት ፕሬዚዳንት ሳህለወርቅ ዘውዴ ገልፀወዋል፡፡12ኛው የሰንደቅ ዓላማ ቀን “ሰንደቅ አላማችን የብዝኃነታችን ድምር ውጤትና የአንድነታችን ምሰሶ ነው” በሚል መሪ ሃሳብ በተለይ በህዝብ ተወካዮች ም/ቤት ሲከበር ነው ፕሬዚዳንቷ ይህን ያሉት ፡፡በስነስርዓቱ ፕሬዚዳንት ሳህለወርቅ ዘውዴን ጨምሮ የህዝብ ተወካዮች ምክር ቤት ምክትል አፈ-ጉባኤ ወ/ሮ ሽታዬ ምናለ፣ የፌደሬሽን ም/ቤት ምክትል አፈ ጉባኤ መሃመድ ረሺድ ፣ የጠቅላይ ፍርድ ቤት ፕሬዚዳንት ወ/ሮ መዓዛ አሸናፊ እንዲሁም የምክር ቤቱ አባላት ተሳትፈዋል፡፡ፕሬዚዳንት ሳህለወርቅ ዘውዴ በዚሁ ወቅት ባደረጉት ንግግር ዛሬ የሚከበረው የሰንደቅ ዓላማ ቀን በብዙ መልኩ አንድምታው ብዙ መሆኑን በመጥቀስ፤ ኢትዮጵያ ከየትኛውም ጊዜ በበለጠ አንድነትና መቻቻልን የሚሰብኩ ዜጎችን አጥብቃ ትሻለች ብለዋል፡፡ሰንደቅ ዓላማ ፍቅርና ዜግነት የሚገለፅበት እንጂ የፖለቲካ መሳሪያ መሆን የለበትም ነው ያሉት ፡፡የሰንደቅ ዓለማ የብሄራዊ ማንነት እና የሉዓላዊነታችን መገለጫ ነው ያሉት ፕሬዚዳንቷ፤ የሀሳብ ልዩነት ቢኖር እንኳን በሚያስተሳስሩን ጉዳዮች ላይ በማተኮር ለመቻቻልና አንድነት ቅድሚያ መስጠት ይገባል ብለዋል፡፡ሀገሪቱ የተመሰረተችባቸው እሴቶች በሙሉ በሰንደቋ እንደሚወከል ያስታወሱት ፕሬዚዳንት ሳህለወርቅ፤ አዲሱ ትውልድ ስለ ሰንደቅ ዓለማ ትርጉም በማስመዝገብ በኩል ሁሉም ሃላፊነቱን መወጣት ይኖርበታል ነው ያሉት፡፡ፕሬዚዳንቷ የምንችለውን እናበርክት፤ አንድ ሆነን ብዙ ተዓምራትን እንስራ ሲሉም መልእክታቸውን አስተላልፈዋል፡፡ብሔራዊ የሰንደቅ ዓላማ ቀን በኢፌዴሪ ሕገ-መንግሥት አንቀፅ 3 የተቀመጠውን የብሔራዊ ሰንደቅ ዓላማ ትርጓሜ መሰረት በማድረግ የወጣ የሰንደቅ ዓላማ አዋጅ ቁጥር 654/2001 እንዲሁም በተሻሻለው አዋጅ ቁጥር 863/2006 አንቀጽ 2 መሰረት በየዓመቱ ጥቅምት ወር በመጀመሪያው ሳምንት ሰኞ እንዲከበር በተደነገገው መሰረት ነው ዛሬ የተከበረው፡፡